《壶公谣》
明代·顾应祥

壶公山中兴有馀，山人爱閒头不梳。诗吟古人不道语，架插俗眼未见书。

有时乘兴写幽抱，老蚌迸出千斛珠。雄才如此合廊庙，早归丘壑良可吁。

山人自言吾所好，不在佩玉金门趋。曾闻世界常陷缺，唾壶击碎狂歌发。

倦卧南阳冈上云，醉呼采石矶头月。阅残尘世同蜉蝣，剖破籓篱同胡越。

年踰耳顺筋力强，时向风前晞鹤发。舍南舍北俱种花，客来剪韭还摘瓜。

开径杖分黄犊草，携尊时对白鸥沙。鸥沙犊草自成趣，何用更觅仙人家。

作者简介：（1483—1565）明浙江长兴人，字唯贤，号箬溪。弘治十八年进士，授饶州府推官。时乐平知县为桃源洞农民军所执，应祥单身入其营劝说，令竟得释。奔母丧家居十五年，嘉靖中累迁刑部尚书，奏定律例。严嵩专权，应祥以耆旧自居，嵩不悦，以原官出南京，寻致仕，又十二年卒。应祥为王守仁弟子，博学嗜书，九流百家皆识其首尾。尤精算学，有《测圆海镜分类释术》、《弧矢算术》、《授时历撮要》诸书。又作《传习疑录》、《龙溪致知议略》，申其师说。别有《惜阴录》、《南诏事略》、《归田诗选》等。